په افغانستان، شام، عراق او صومالیه کې د امریکايي ځواکونو د عملیاتو په مهال ۱۳۰ ملکي کسان وژل شوي
ویټرز خبري اداره د پېنټګان د ۲۰ پاڼو د رپورټ له قوله وايي په ۲۰۱۹ کې په افغانستان کې د امریکايي  عملیاتو په مهال ۱۰۸ ملکي کسان ووژل شو، په عراق او شام کې ۲۲ او په صومالیه کې دوه ملکي کسان ووژل شو. د پېنټګان دغه رپورټ د هوايي او ځمکني عملیاتو په اړه معلومات ترلاسه کوي
واشنګټن — د امریکې د دفاع وزارت پېنټګان ویلي تېر کال په افغانستان، شام، عراق او صومالیه کې د امریکايي ځواکونو د عملیاتو په مهال ۱۳۰ کسان وژل شوي او ۹۰ زخمیان شوي دي. رویټرز خبري اداره وايي د پېنټګان دغه شمېرې د هغه غیرحکومتي ادارو د شمېرو نه ډېرې کمې دي چې د ملکي تلفاتو په اړه څیړنې کوي. رویټرز خبري اداره د پېنټګان د ۲۰ پاڼو د رپورټ له قوله وايي په ۲۰۱۹ کې په افغانستان کې د امریکايي عملیاتو په مهال ۱۰۸ ملکي کسان ووژل شو، په عراق او شام کې ۲۲ او په صومالیه کې دوه ملکي کسان ووژل شو. د پېنټګان دغه رپورټ د هوايي او ځمکني عملیاتو په اړه معلومات ترلاسه کوي. پېنټګان وویل په لیبیا او یمن کې د ملکي کسانو تلفات نه دي رپورټ شوي. رویټرز وايي د پېنټګان دغه رپورټ د امریکې کانګرس په غوښتنه دغه رپورت تیاروي او امکان دی چې په اینده څو ورخو کې به عام کړی شي. د انساني حقونو نړیواله اداره اېمنسټي انټرنېشنل وايي امریکا د ملکي کسانو د زیان شمېرې کمې ښايي. د ادارې د انساني حقونو مشرې ډېفنی ایواټار وویل په هغه ځایونو کې چرته چې دوی په پراخه تحقیقات کړي دي ښايي چې امریکايي پوځ په هوايي بمباریو کې ملکي کسانو د زخمي کېدو او وژل کېدو کمې شمېرې ښايي. رویټرز وايي د ایروارز نومې ادارې د شمېرو ترمخه د ۲۰۱۹ په لومړو شپږو میاشتو کې د امریکې په مشرۍ کې د ایتلافي ځواکونو په هوايي بمباریو کې د ۴۱۶ نه واخلي د ۱۰۳۰ ملکي کسانو تلفات شوي وو. ایروارز وايي په صومالیه کې د ملکي کسانو د تلفاتو ۱۵ پېښې رپورټ شوي وې او یا یې تصدیق شوی و. پېنټګان وویل د ملکي کسانو زیان د جنګ غمجنه برخه ده چې د امکان نه نشي ویستل کېدی خو د امریکې پوځ کوښښ کوي چې ملکي خلکو ته نقصان کم کړي. پېنټګان په خپل رپورټ کې منلې چې د دوی شمېرې د نورو ادارو او د غیر حکومتي تنظیمونو نه بدلې دي خو د دفاع وزارت زیاتوي دا ځکه چې پېنټګان مختلف معلومات او مختلفه ټېکنالوجي استعمالوي. تېرکال د امریکې صدر ډانلډ ټرمپ یوه حکمنامه لاس لیک کړه او د پخواني صدر براک اوباما د وخت هغه تګلاره یې ختمه کړه چې ترمخه یې استخباراتي مامورین پابند وو چې د جنګ د سیمو نه بهر هم په ډرون حملو کې د ملکي کسانو شمېرې وړاندې کړي. صدر براک اوباما دغه تګلاره په کال ۲۰۱۶ کې د ډرون حملو په اړه د شفافیت په غرض په داسې حال کې پرخای کړې وه چې د وسله والو خلاف د ډرون په حملو کې یې اضافه کړې وه.